সিড বারেট থেকে রজার ওয়াটার্স, ওয়াটার্স থেকে ডেভিড গিলমোর। তার পরে পূর্ণচ্ছেদ। ২০১৫-তেই ব্রিটিশ লেজেন্ডারি রক  সংগীত দল ‘পিঙ্ক ফ্লয়েড’-এর সমাপ্তি ঘোষণা করেছেন দলাধিপতি ডেভিড গিলমোর। অর্ধ শতক ধরে তাঁরা পৃথিবী কাঁপিয়েছেন। সিড বারেট, রজার ওয়াটার্স এবং গিলমোর— তিন দিকপালের হাতে যে সংগীত রচিত হয়, তার শেষ বলে কিছু হতে পারে না, এমনটাই ভাবেন হার্ডকোর ‘পিঙ্ক ফ্লয়েড’-ভক্তরা। এর চাইতেও বেশি কিছু ভাবেন বহরমপুরের হর্ষকুমার দাশগুপ্ত।

হর্ষকুমার দাশগুপ্ত
 
৭২ বছর বয়স। পেশায় ছিলেন ভূগোলের স্কুলশিক্ষক। আর নেশায় কম্পিউটার গ্রাফিক-শিল্পী। কিন্তু এসবের চাইতেও বড় পরিচয় হল, তিনি নিরলসভাবে বাংলায় অনুবাদ করে চলেছেন ‘পিঙ্ক ফ্লয়েড’-এর গান। কেবল অনুবাদ নয়, হর্ষবাবু স্বকণ্ঠে গাইছেনও সেই সব গান।
তাঁর অনুবাদ কখনওই আক্ষরিক নয়। বেশ খানিকটা স্বাধীনতা হর্ষবাবু নিয়েছেন। আর তাতে ব্রিটিশ রকটিউন কী করে যেন বাংলার নিজস্ব গানে পরিণত হয়ে যাচ্ছে। এ এক ম্যাজিক। এভাবেই রপান্তরিত হয়েছে ‘কমফর্টেবলি নাম্ব’, ‘অ্য়ানাদার ব্রিক ইন দ্য ওয়াল’ অথবা ‘হে ইউ’।
গিলমোর জানেন না। জানেন না দল ছেড়ে সোলো কেরিয়ারে বেরিয়ে পড়া ওয়াটার্স-ও। জানার কথাই নয়। পশ্চিমবঙ্গ নামের এক দূর তৃতীয় বিশ্বের মফস্‌সল শহরে বসে নিরন্তর পুনর্জন্ম নিচ্ছে ‘পিঙ্ক ফ্লয়েড’।
শোনা যাক হর্ষবাবুর কণ্ঠে ‘পিঙ্ক ফ্লয়েড’—  
‘উইশ ইউ ওয়্যার হিয়ার’ থেকে

‘হে ইউ’ থেকে

‘অ্যানাদার ব্রিক ইন দ্য ওয়াল’ থেকে